ກຳ​ລັງ​ຣັດ​ເຊຍ ມີ​ລາຍ​ງານ​ວ່າ ເຂົ້າ​ຄວບ​ຄຸມ​ ໂຮງ​ໄຟ​ຟ້າ​ນິວ​ເຄ​ລຍ ຊາ​ໂປ​ຣິ​ສ​ເຊຍ ແລ້ວ
ການ​ຍິງ​ໂຈມ​ຕີ​ຂອງ​ກຳ​ລັງ​ຣັດ​ເຊຍ ໄດ້​ກໍ່​ໃຫ້​ເກີດ​ໄຟ​ໄໝ້​ຕຶກ​ອາ​ຄານ ຢູ່​ພາຍ​ໃນ​ບ​ໍ​ລິ​ເວນ​ໂຮງ​ໄຟ​ຟ້າ​ນິວ​ເຄ​ລຍ ດັ່ງ​ກ່າວ.
ເຈົ້າໜ້າທີ່ຢູເຄຣນກ່າວວ່າ ທະຫານຣັດເຊຍ ໄດ້ເຂົ້າຄວບຄຸມ ໂຮງໄຟຟ້ານິວ ເຄລຍຊາໂປຣິສເຊຍ (Zaporizhzhia) ຊຶ່ງເປັນໂຮງໄຟຟ້ານິວເຄລຍທີ່ໃຫຍ່ສຸດໃນຢູໂຣບຕັ້ງຢູ່ໃກ້ກັບເມືອງເອັນເນີໂຮດາ ຫຼັງຈາກໄດ້ຍິງປືນໃຫຍ່ໂຈມຕີ ທີ່ກໍ່ໃຫ້ເກີດໄຟໄໝ້ຕຶກອາຄານ ຢູ່ໃນບໍລິເວນໂຮງໄຟຟ້າດັ່ງກ່າວ ອົງການກວດສອບນິວເຄລຍຂອງຢູເຄຣນກ່າວວ່າ ບໍ່ໄດ້ມີກຳມັນຕະພາບລັງສີຮົ່ວໄຫຼອອກມາຈາກໂຮງໄຟຟ້າດັ່ງກ່າວແຕ່ຢ່າງໃດ ແລະກ່າວຕື່ມວ່າ ພວກເຈົ້າໜ້າທີ່ຂອງໂຮງໄຟຟ້າ ຍັງສືບຕໍ່ປະຕິບັດງານຢູ່ທີ່ນັ້ນດ້ວຍຄວາມປອດໄພ ເຈົ້າໜ້າທີ່ຢູເຄຣນກ່າວວ່າ ພວກດັບໄຟສາມາດມອດໄຟທີ່ລຸກໄໝ້ ຢູ່ໂຮງໄຟຟ້າແຫ່ງນັ້ນໄດ້ແລ້ວ ເມືອງເອັນເນໂຮດາ ເປັນຫົວເມືອງຜະລິດໄຟຟ້າທີ່ສຳຄັນ ຕັ້ງຢູ່ແຄມແມ່ນ້ຳດຽບເປີ ເກືອບ 700 ກິໂລແມັດຢູ່ຫ່າງຈາກນະຄອນຫຼວງກີຢິບໄປທາງຕາເວັນອອກສຽງໃຕ້ ໂຮງໄຟຟ້າດັ່ງກ່າວຜະລິດກະແສໄຟຟ້າປະມານ 25 ເປີເຊັນຂອງໄຟຟ້າທັງໝົດໃນຢູເຄຣນ ປະທານາທິບໍດີໂຈ ໄບເດັນ ໄດ້ໂອ້ລົມທາງໂທລະສັບກັບປະທານາທິບໍດີຂອງຢູເຄຣນ ທ່ານໂວໂລດີເມຍ ເຊເລນສ໌ກີ ແລະໄດ້ຮັບລາຍງານຫຼ້າສຸດກ່ຽວກັບໄຟໄໝ້ທີ່ໂຮງໄຟຟ້ານິວເຄລຍ ອີງຕາມຖະແຫຼງຂ່າວຂອງທຳນຽບຂາວ ທີ່ອອກໃນຕອນເດິກຂອງຄືນວັນພະຫັດວານນີ້ ລັດຖະບານທ່ານໄບເດັນໄດ້ຂໍເງິນຊ່ວຍເຫຼືອເພີ້ມຕື່ມ 10 ພັນລ້ານໂດລາຈາກລັດຖະສະພາ “ເພື່ອຈັດສົ່ງການຊ່ວຍເຫຼືອທາງດ້ານມະນຸດສະທຳ ຄວາມໝັ້ນຄົງ ແລະການຊ່ວຍເຫຼືອທາງດ້ານເສດຖະກິດຕື່ມອີກໄປໃຫ້ຢູເຄຣນ ແລະບັນດາປະເທດເພື່ອນບ້ານຢູ່ໃນຂົງເຂດ ໃນຊຸມມື້ແລະເດືອນຕໍ່ໜ້ານີ້” ນັ້ນຄືຄຳເວົ້າຢູ່ໃນຖະແຫຼງການຈາກທ່ານນາງຊາລານດາ ຢັງ (Shalanda Young) ຮັກສາການຫ້ອງການຄຸ້ມຄອງການບໍລິຫານງານແລະງົບປະມານ ທ່ານນາງກ່າວວ່າເງິນຈຳນວນນີ້ຈະກວມເອົາອຸບປະກອນດ້ານປ້ອງກັນປະເທດ ການຊ່ວຍເຫຼືອອາຫານສຸກເສີນ ການສົ່ງກຳລັງທະຫານອາເມຣິກັນໄປປະຈຳການຢູ່ໃນບັນດາປະເທດເພື່ອນບ້ານ ແລະຈັດຕັ້ງປະຕິບັດການລົງໂທດທີ່ໜັກຂຶ້ນ ນອກນັ້ນແລ້ວ ໃນວັນພະຫັດວານນີ້ ວໍຊິງຕັນຍັງໄດ້ທຳການລົງໂທດຮອບໃໝ່ຕໍ່ພວກວົງໃນ ຂອງປະທານາທິບໍດີຣັດເຊຍ ທ່ານວລາດີເມຍ ປູຕິນ ທ່ານໄບເດັນ ກ່າວໃນວັນພະຫັດວານນີ້ຕໍ່ກອງປະຊຸມຄະນະລັດຖະບານ ໂດຍເວົ້າວ່າ “ມື້ນີ້ ຂ້າພະເຈົ້າໄດ້ປະກາດວ່າ ພວກເຮົາໄດ້ເພີ້ມລາຍຊື່ເຂົ້າໃນບັນຊີຕື່ມອີກຫຼາຍສິບຄົນ ຮວມທັງເສດຖີພັນລ້ານທີ່ລ້ຳລວຍທີ່ສຸດຂອງຣັດເຊຍ ແລະຂ້າພະເຈົ້າໄດ້ຫ້າມບໍ່ໃຫ້ພວກທີ່ຮັ່ງມີພົວພັນກັບລັດຖະບານ 50 ກວ່າຄົນ ພ້ອມທັງຄອບຄົວແລະເພື່ອນມິດທີ່ໃກ້ຊິດຂອງພວກເຂົາ ເດີນທາງເຂົ້າມາໃນສະຫະລັດ ແລະພວກເຮົາຈະສືບຕໍ່ສະໜັບສະໜຸນປະຊາຊົນຊາວຢູເຄຣນ ດ້ວຍການໃຫ້ຄວາມຊ່ວຍເຫຼືອໂດຍກົງ ”